b'\n_START_ARTICLE_\nSerguei Rublevski\n_START_SECTION_\nResultats destacats en competici\xc3\xb3\n_START_PARAGRAPH_\nEl 1991 guany\xc3\xa0 el darrer Campionat de la RSFS de R\xc3\xbassia, a Smolensk, i fou tercer Campionat j\xc3\xbanior de l\'URSS, a Alma-Ata. El 1997 guany\xc3\xa0 la 34a edici\xc3\xb3 del Memorial Rubinstein, a Polanica-Zdr\xc3\xb3j. El mateix any va formar part de l\'equip de R\xc3\xbassia que va guanyar la medalla d\'or al Campionat del m\xc3\xb3n per equips celebrat a Lucerna. Posteriorment, tamb\xc3\xa9 ha participat en aquesta competici\xc3\xb3, sempre representant R\xc3\xbassia, els anys 2001 a Erevan (medalla d\'argent, el campi\xc3\xb3 fou Ucra\xc3\xafna), i 2005 a Beerxeba (medalla d\'or)._NEWLINE_El 2002, va ser convidat a participar en el prestigi\xc3\xb3s Matx R\xc3\xbassia vs Resta del M\xc3\xb3n a Moscou, i jugant contra jugadors de l\'elit mundial, va puntuar 3/6._NEWLINE_El 2004 va guanyar el prestigi\xc3\xb3s Aeroflot Open, i va participar en la fase eliminat\xc3\xb2ria del Campionat del m\xc3\xb3n de la FIDE de 2004, per\xc3\xb2 va perdre en el matx de tercera ronda, i fou eliminat, contra Zdenko Kozul._NEWLINE_El 2005 va esdevenir, de manera brillant i inesperada, campi\xc3\xb3 del 58\xc3\xa8 Campionat de R\xc3\xbassia, celebrat a Moscou entre el 18 i el 30 de desembre. A la Superfinal del campionat, hi qued\xc3\xa0 primer amb un punt sencer d\'avantatge respecte de Dmitri Iakovenko i d\'Aleksandr Moroz\xc3\xa9vitx._NEWLINE_Tamb\xc3\xa9 a finals de 2005, va participar en la Copa del m\xc3\xb3n de 2005 a Khanti-Mansisk, on va tenir una molt bona actuaci\xc3\xb3 i hi finalitz\xc3\xa0 entre els 10 primers, cosa que el classific\xc3\xa0 per al cicle del Campionat del m\xc3\xb3n de 2007, que es disput\xc3\xa0 entre maig-juny de 2007, i on hi derrot\xc3\xa0 Ruslan Ponomariov 3\xc2\xbd-2\xc2\xbd en primera ronda, per\xc3\xb2 fou eliminat en la segona per Aleksandr Grisxuk, en un matx que empataren 3-3, per\xc3\xb2 en qu\xc3\xa8 en Grisxuk va guanyar el desempat a partides r\xc3\xa0pides per 2\xc2\xbd-\xc2\xbd._NEWLINE_L\'octubre de 2007 va guanyar la Copa d\'Europa de clubs d\'escacs, formant part del club Linex Magic de M\xc3\xa8rida,\n_START_SECTION_\nEstil de joc\n_START_PARAGRAPH_\nEl GM Nigel Short ha dit de Rublevski: "No \xc3\xa9s un jugador sexi. N\'hi ha de m\xc3\xa9s joves i de m\xc3\xa9s agraciats al voltant i ell ho sap. No obstant aix\xc3\xb2, t\xc3\xa9 m\xc3\xa9s ast\xc3\xbacia que no pas els novells. No s\'involucra amb els adolescents en discussions te\xc3\xb2riques extremes sobre la teoria d\'obertures, ni vol posar a prova la seva mem\xc3\xb2ria malalta contra la frescor de les an\xc3\xa0lisis assistides per ordinador dels seus rivals. En canvi, intenta dirigir-se cap a llocs una mica fora del com\xc3\xba - no exactament a la selva, per\xc3\xb2 s\xc3\xad a corriols menys transitats, on la seva experi\xc3\xa8ncia compta". El GM Aleksandr Moroz\xc3\xa9vitx ha dit: "... el meu repertori d\'obertures no \xc3\xa9s tan \'estrany\' com ara, per exemple, el de Rublevski."\n_START_SECTION_\nRepertori d\'obertures\n_START_PARAGRAPH_\nAmb blanques, en Rublevski juga 1.e4 pr\xc3\xa0cticament sempre._NEWLINE_Contra 1...e5, que \xc3\xa9s la principal defensa, tot i que no l\'exclusiva, del Campi\xc3\xb3 del m\xc3\xb3n Anand, en Rublevski juga l\'escocesa. Contra 1...c5, normalment juga sicilianes obertes, tot i que disposa d\'un repertori de l\xc3\xadnies no obertes que tamb\xc3\xa9 adopta de tant en tant: 1.e4 c5 2.Cf3 d6 3.Ab5+ o tamb\xc3\xa9 1.e4 c5 2.Cf3 e6 3.c4. Contra la francesa i la Caro-Kann, juga 2.d4 seguit de 3.Cd2._NEWLINE_Amb negres, respon a 1.e4 amb sicilianes Kan/Paulsen/Taimanov; contra 1.d4 generalment juga el gambet de dama acceptat, i ocasionalment l\'eslava.'